b'\n_START_ARTICLE_\nVilniaus universiteto Fizikos fakultetas\n_START_SECTION_\nIstorija\n_START_PARAGRAPH_\nVilniaus universitete fizika buvo d\xc4\x97stoma jau nuo pat 1579 met\xc5\xb3. Tiesa, tuomet fizika laikyta Aristotelio filosofijos dalimi, tad ir d\xc4\x97stoma buvo Filosofijos fakultete. 1753\xc2\xa0m. \xc4\xafkurta Astronomijos observatorija, o 1772\xc2\xa0m. prad\xc4\x97ta d\xc4\x97styti eksperimentin\xc4\x99 fizik\xc4\x85. XVIII a. viduryje veik\xc4\x97 Matematikos ir fizikos fakultetas. 1803\xc2\xa0m. jame \xc4\xafkurta fizikos katedra._NEWLINE_Tarpukariu Lenkijai okupavus Vilniaus kra\xc5\xa1t\xc4\x85, Kaune 1922\xc2\xa0m. buvo \xc4\xafkurtas Lietuvos universitetas su \xc5\xa1e\xc5\xa1iais fakultetais. Matematikos-gamtos fakultete buvo \xc4\xafkurta Eksperimentin\xc4\x97s fizikos katedra, kuri 1930\xc2\xa0m. pervadinta tiesiog \xc4\xaf Fizikos. 1940\xc2\xa0m. katedra gr\xc4\xaf\xc5\xbeo \xc4\xaf Vilni\xc5\xb3. 1944\xc2\xa0m. profesoriaus Adolfo Jucio iniciatyva atkurta ir Teorin\xc4\x97s fizikos katedra._NEWLINE_1960\xc2\xa0m. Eksperimentin\xc4\x97s fizikos katedra padalinta \xc4\xaf Puslaidininki\xc5\xb3 ir Radiofizikos katedras. 1965 metais galiausiai sudarytas atskiras Fizikos fakultetas. 1970\xc2\xa0m. \xc4\xafkurta Elektronikos katedra, 1974\xc2\xa0m. pervadinta \xc4\xaf Kieto k\xc5\xabno elektronikos katedr\xc4\x85. 1973\xc2\xa0m. veikl\xc4\x85 prad\xc4\x97jo Kvantin\xc4\x97s elektronikos katedra, kurios dalis laboratorij\xc5\xb3 1982\xc2\xa0m. buvo perkeltos \xc4\xaf naujai pastatyt\xc4\x85 Lazerini\xc5\xb3 tyrim\xc5\xb3 centr\xc4\x85. Vis\xc4\x85 t\xc4\x85 laik\xc4\x85 veik\xc4\x97 Astronomijos observatorija._NEWLINE_1969 metais suorganizuota pirmoji fizik\xc5\xb3 \xc5\xa1vent\xc4\x97\xc2\xa0\xe2\x80\x93 Fiziko diena (FiDi)._NEWLINE_FiDi kiekvien\xc4\x85 pavasar\xc4\xaf organizuoja patys studentai. Svarbi \xc5\xa1vent\xc4\x97s dalis\xc2\xa0\xe2\x80\x93 eityn\xc4\x97s nuo fizikos iki Filologijos fakulteto su Dinu Zauru, einan\xc4\x8diu atsipra\xc5\xa1yti studen\xc4\x8di\xc5\xb3 filologi\xc5\xb3._NEWLINE_Nuo 2018 m. dekano pareigas eina prof. dr. Juozas \xc5\xa0ulskus.'